Objava zahtevka za registracijo imena v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 448/10)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Olio Campania“

EU št.: PGI-IT-02795 – 4.8.2021

ZOP ( ) ZGO (X)

1. Ime [ZOP ali ZGO]

„Olio Campania“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda

Skupina 1.5 – Olja in masti

3.2. Opis proizvoda, za katerega se uporablja ime iz točke 1

Zaščitena geografska označba „Olio Campania“ je rezervirana za ekstra deviško oljčno olje, pridobljeno iz oljk, proizvedenih izključno na geografskem območju iz točke 4.

Ekstra deviško oljčno olje z ZGO „Olio Campania“ mora ob sprostitvi v uporabo imeti naslednje značilnosti:

— fizikalno-kemijske lastnosti: kislost (% oleinske kisline) ≤ 0,4 peroksidno število (mEq O2/kg olja) ≤ 12 K232 ≤ 2,2 K270 ≤ 0,18 skupni polifenoli (mg/kg) ≥ 200

— organoleptične lastnosti: Opis mediana sadni okus oljk 3–7 grenkost 2–6 pikantnost 2–6

— barva: slamnato rumena do zelena.

Vsi parametri kakovosti, ki niso izrecno navedeni, morajo biti skladni z veljavno zakonodajo Unije za ekstra deviška oljčna olja.

Kar zadeva organoleptični profil, ima olje z ZGO „Olio Campania“ pri sadnem okusu oljk srednjo do zelo intenzivno vrednost. Poleg aromatičnih sestavin sta tudi oceni grenkosti in pikantnosti skladni s koncentracijo skupnih polifenolov (≥ 200 mg/kg).

3.3. Krma (samo za proizvode živalskega izvora) in surovine (samo za predelane proizvode)

Ekstra deviško oljčno olje z ZGO „Olio Campania“ mora biti pridobljeno iz naslednjih sort, bodisi samostojno bodisi mešano: asprinia, caiazzana, carpellese, frantoio, leccino, leccio del corno, marinese, minucciola, nostrale, ogliarola campana, ortice, ortolana, pisciottana, racioppella, ravece, rotondella, salella, sessana, tonda. Uporabijo se lahko tudi druge sorte, če ne predstavljajo več kot 15 % skupnih surovin.

Medsebojni vplivi med genotipi sort, ki so se oblikovali skozi čas, lastnosti tal in podnebja ter proizvodne tehnike, ki se uporabljajo na tem območju, pomenijo da so za ZGO „Olio Campania“ značilni posebni kemijski, fizični in organoleptični parametri.

3.4. Posebni proizvodni postopki, ki jih je treba izvajati na opredeljenem geografskem območju

Gojenje in obiranje oljk ter postopek ekstrakcije olja morajo potekati na opredeljenem geografskem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Ekstra deviško oljčno olje z ZGO „Olio Campania“ mora biti dano v uporabo v zaprtih in označenih posodah, ki so dovoljene na podlagi veljavne zakonodaje, njihova prostornina pa ne sme preseči 5 litrov.

3.6. Posebna pravila za označevanje proizvoda, za katerega se uporablja registrirano ime

Zaščiteni geografski označbi „Olio Campania“ je prepovedano dodajati kakršen koli opis, ki ni izrecno določen v specifikaciji proizvoda, vključno z naslednjimi pridevniki: „fine“ (žlahten), „scelto“ (izbran), „selezionato“ (izbran) ali „superiore“ (najboljše kakovosti). Dovoljene so resnične in preverljive navedbe metod proizvajalcev (npr. „sortno“, ki ji sledi ime uporabljenega kultivarja), pod pogojem da jih je vnaprej odobril odgovoren nadzorni organ. Dosledno se lahko navedejo imena, firme in blagovne znamke, če ne vključujejo hvaljenja proizvoda in ne zavajajo potrošnika. Uporaba drugih geografskih navedb je prepovedana.

Označba „Olio Campania“ mora biti na etiketi prikazana z jasnimi in neizbrisnimi velikimi črkami, velikost črk pa ne sme biti manjša od velikosti pri imenu, pod katerim se proizvod prodaja, da je tako zlahka razločljiva od vseh ostalih vključenih informacij. Na etiketi mora biti tudi spodaj prikazan logotip.

4. Jedrnata opredelitev geografskega območja

Območje proizvodnje za ekstra deviško oljčno olje z zaščiteno geografsko označbo „Olio Campania“ zajema celotno upravno območje dežele Kampanija.

5. Povezava z geografskim območjem

Zahtevek za priznanje označbe „Olio Campania“ temelji na kakovostnih lastnostih proizvoda in njegovem ugledu.

Kampanija je zaradi svojega podnebja zelo primerna za gojenje oljk. Njena poletja so vroča in suha. Največ padavin je jeseni in pozimi (povprečna letna količina padavin je 900–1 100 mm). Povprečna temperatura v najhladnejšem mesecu (januar) je nižja od 18 °C (vendar višja od 1 °C), v najtoplejšem mesecu (juliju) pa preseže 20 °C. Povprečna letna temperatura (14,4 °C) je značilna za zmerno sredozemsko podnebje.

Te lastnosti podnebja imajo pomembno vlogo pri posebnosti ZGO „Olio Campania“. Zaradi visokih temperatur in dolgotrajnih poletnih suš se v oljkah nabirajo polifenoli, snovi z visoko hranilno vrednostjo, ki dajejo olju z ZGO „Olio Campania“ grenak, pikanten okus. Sestava maščobnih kislin, na katero vplivajo okoljski in genetski dejavniki, je dodatna značilna lastnost oljčnega olja iz Kampanije. Hlapne spojine, ki dajejo olju z ZGO „Olio Campania“ aromatične note, značilne za njegov organoleptični profil (opisati jih je mogoče predvsem kot pridih mandlja, artičoke in paradižnika), izvirajo iz poti lipoksigenaze, verige encimskih oksidacijskih reakcij, ki posebej zadevajo maščobne kisline, nanje pa močno vplivata substratna (maščobne kisline) in encimska dejavnost. V tej biokemijski poti posebni encimi (lipoksigenaze, hidroperoksid liaze, izomeraze, alkohol dehidrogenaze) spremenijo linolne in linolenske maščobne kisline v aldehide, alkohole in hlapne estre, ki so odgovorni za glavne aromatične lastnosti olj. S preskusi plinske kromatografije na hlapnih snoveh v oljih, proizvedenih v Kampaniji, so bile ugotovljene nekatere molekule, ki so odgovorne za te lastnosti. Natančneje je za olja iz Kampanije značilna prisotnost trans-2-heksanala (odgovornega za sadni okus zelenih oljk ter note mandlja, ki jih je mogoče najti v vseh sortah), cis-3-heksanala (odgovornega za note nezrelih paradižnikov, prisotne na primer v oljih iz sort ravece in ortice) in cis-3-heksenola (odgovornega za note listne zelenjave in artičok v oljih iz sort nostrale, minucciola in biancolilla).

Posebnost olja, proizvedenega v Kampaniji, je potrdila tudi nedavna raziskava avtorjev Muzzalupo I. et al. iz centra za raziskave oljk, sadja in citrusov Sveta za raziskave in ekonomske analize v kmetijstvu (CREA-OFA, prej CREA-OLI), v kateri je bil proučen genetski profil 489 italijanskih sort oljk, kar je podrobno opisano v članku „Genetic Biodiversity of Italian Olives Germplasm analysed by SSR Markers“ (Genetska biotska raznovrstnost dednine italijanskih oljk, analizirana z označevalci SSR), objavljenem leta 2014 v reviji The Scientific World Journal. S statističnimi preskusi na zbranih podatkih je bilo mogoče preučevane sorte razvrstiti v sedem sklopov glede na genetsko sorodnost. Vse sorte iz Kampanije, tudi tiste, navedene v točki 3.3, pripadajo istemu sklopu (sklop 4). To kaže, da se njihov genetski profil jasno razlikuje od profila drugih italijanskih sort, vključenih v študijo.

Poleg teh okoljskih in genetskih dejavnikov so k edinstvenosti olja, ki se proizvaja v Kampaniji, prispevali tudi drugi dejavniki, ki so bolj neposredno povezani s človeškim delovanjem, kot so agronomske tehnike in tehnike ekstrakcije. Od 90-ih let preteklega stoletja sta si dežela in univerza Università degli Studi di Napoli Federico II zelo prizadevali za objavo smernic za izboljšanje kakovosti. To je pomembno vplivalo na posodobitev obstoječih proizvodnih struktur. Te inovacije so imele jasne učinke na kakovost proizvedenih olj, zlasti kar zadeva olja s kislostjo ≤ 0,4 % in dobro vsebnostjo polifenolov. Te lastnosti so bile dosežene s premikom in racionalizacijo obiranja, saj se je tako znatno skrajšal časovni interval med obiranjem in drobljenjem. Sodobne stiskalnice oljk v Kampaniji, ki namenjajo posebno pozornost uravnavanju parametrov časa/temperature na vseh stopnjah postopka ekstrakcije, zagotavljajo, da to delo poteka v najprimernejših pogojih za krepitev potenciala vsake sorte oljke.

Ugled imena „Olio Campania“ temelji na močni in dolgoletni starodavni povezavi med območjem, oljkami, oljem in kulturo, ki je v Kampaniji še vedno prisotna.

V več kot 2 500-letni zgodovini oljk in oljčnega olja v Kampaniji so edinstveni in ugodni pogoji tega geografskega območja spodbujali širjenje oljčnih nasadov po vsej deželi, zato so ti pomemben, včasih pa tudi edini vir dohodka lokalnega prebivalstva. Oljčni nasadi tudi varujejo pokrajino in jo s svojo neizbrisno prisotnostjo polepšajo. Do konca 20. stoletja je proizvodnja oljčnega olja v Kampaniji postala ključen in temeljni strateški element kulinarične tradicije ter steber sredozemske prehrane. Slavni ameriški nutricionist Ancel Keys, oče sredozemske prehrane, ki je več kot 40 let živel v Kampaniji, je trdil, da je prav olje iz Kampanije ključnega pomena, ker zmanjšuje raven holesterola v serumu in je s tem koristno za srčno-žilni sistem.

Ugled olja „Olio Campania“ podpirajo tudi omembe, objave in dokumenti v trgovinskih in zgodovinskih virih, ki dokazano pričajo o njegovi veljavi in slovesu.

Trgovinske fakture iz obdobja 1991–2019 iz družb Crom Olearia, Oleificio Rossomando, Oleificio F.lli Malandrino, Borrelli Giorgio & Figli, Fattorie Mediterranee in drugih vsebujejo v delu o opisu proizvoda označbo „Olio Campania“ ali „Olio extravergine d’oliva Campania“. Označba se pojavlja tudi na etiketah steklenic, danih na trg. Nekatere fakture družbe Basso Fedele & Figli iz obdobja 1989–2001 ter etikete na proizvodih za izvoz prav tako vsebujejo navedbi „Olio Campania“ ali „Kampanien“ (nemški prevod). Obenem je mednarodno ladjarsko podjetje Flotta Lauro, ki je imelo sedež v Neaplju in je bilo ena najslavnejših križarskih družb, na svojih plovnih poteh tržilo ter na svojih ladjah na križarjenjih uporabljalo oljčno olje z označbo „Olio extra vergine della Campania“, pridobljeno v oljčnih nasadih v lasti lastnika ladje.

Dežela Kampanija in odbor, zadolžen za promocijo proizvoda in njegove znamke, sta si z leti prav tako pomembno prizadevala za povečanje njegove prepoznavnosti, med drugim s sodelovanjem na mednarodnih dogodkih in sejmih ter objavo številnih promocijskih gradiv. Primer tega je mednarodni prehranski sejem CIBUS 2021, na katerem je olje z ZGO „Olio Campania“ imelo lastno informacijsko in promocijsko stojnico, kjer so bile predstavljene vzorčne steklenice. Predstavljeno je bilo tudi na stojnici dežele Kampanija na drugih sektorskih sejmih, kot je Olio Capitale, ki je leta 2021 potekal v Trstu, ter Warsaw Oil Festival, ki se je leta 2019 odvijal v Varšavi. Projekt ZGO „Olio Campania“ je bil z razstavno stojnico in tiskovno konferenco prvič predstavljen na SOL 2017 v Veroni, od tedaj pa tudi na različnih drugih priložnostih. Med tekmovanji je kot primer mogoče navesti nagrado Extrabio Campania (leta 2020 je bila podeljena trinajstič), ki je zlasti posvečena ekstra deviškim oljčnim oljem z ekoloških kmetij (za katera je dežela Kampanija posebej primerna). Odbor za ZGO je bil nedavno tudi eden od partnerjev pri organizaciji in promociji tekmovanja ExtraCampania, ki podeljuje nagrade najboljšim oljem iz Kampanije.

Olje z ZGO „Olio Campania“ je vključeno tudi v inovacijskih projekt z naslovom „Box Narrante“ v okviru ukrepa 16.1 v programu za razvoj podeželja 2014–2020, ki je trenutno v fazi izvajanja. Projekt, ki poteka v partnerstvu pod vodstvom univerze Università degli Studi di Napoli Federico II, ponuja inovativne svežnje s tremi vrstami ekstra deviških oljčnih olj (med njimi je eno olje „Olio Campania“) z namenom obveščanja potrošnikov in zbiranja informacij o njihovem zadovoljstvu s proizvodom. Intervju z raziskovalcem o ciljih in vsebini projekta je bil 31. januarja 2022 objavljen v nacionalni spletni reviji AgroNotizie.

Označba je citirana in navedena v mnogih publikacijah, ki se sklicujejo na cilje in opis proizvoda, da bi ga spodbujale ali analizirale njegov komercialni potencial. V izdaji Guida agli Oli evo della Campania [Vodič po ekstra deviških oljčnih oljih iz Kampanije] za leto 2020 mu je na primer posvečen cel odstavek (stran 15). Projekt ZGO „Olio Campania“ je bil nedavno naveden v vodilnih nacionalnih časopisih in agroživilskih omrežjih, kot so Agricolae, TeatroNaturale, Olivo e Olio (dobesedno) in drugi, ki vsebujejo intervjuje z univerzitetnimi strokovnjaki in raziskovalci na tem področju. Celo glavni italijanski finančni dnevnik Il Sole 24Ore je 21. decembra 2019 objavil predstavitveni članek o projektu ZGO „Olio Campania“. Agencija Ansa Terra e Gusto je 29. januarja 2022 objavila novico, ki so jo povzeli druga nacionalna omrežja in informativni programi. Fondazione Qualivita, najpomembnejša ustanova za promocijo ZOP in ZGO, je v enega od svojih glasil vključila članek o ZGO „Olio Campania“. Dnevnik Il Mattino je 3. februarja 2022 posvetil celo stran ZGO „Olio Campania“ v svoji tedenski rubriki o agroživilskih temah in Sapori della Campania (okusi Kampanije). Vodilne italijanske strokovne organizacije za kmetijstvo so na svojih spletiščih poročale o tej zadevi in o projektu ZGO ter tako poudarile njen strateški pomen za sektor.

Številne pomembne promocijske dejavnosti v zadnjih nekaj letih so prav tako pomagale zagotoviti podporo družb v sektorju za ta projekt. Tako se je v prizadevanje vključilo kakih 240 kmetijskih podjetij, stiskalnic, proizvajalcev olj, zadrug in organizacij proizvajalcev iz sektorja, s čimer so okrepili reprezentativnost odbora za promocijo.

Študije, ki jih je opravila Università degli Studi di Napoli Federico II, ter druge zgoraj opisane pobude, so pomagale k spodbujanju proizvoda in njegove označbe. Tako je bilo mogoče doseči večjo točnost pri opredelitvi in krepitvi profila kakovosti ZGO „Olio Campania“ in njenega ugleda.

Kot je opisano zgoraj, je za ZGO „Olio Campania“ značilen sadni okus oljk, ki vedno vključuje enega ali več naslednjih opisov: mandelj, artičoka ali paradižnik. Prav te arome poleg uravnoteženih not grenkosti in pikantnosti pomagajo zagotavljati, da olje cenijo in prepoznavajo potrošniki, ki so vse bolj osveščeni glede kakovosti.

Sklic na objavo specifikacije

Celotno besedilo specifikacije proizvoda je na voljo na spletišču: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači spletni strani ministrstva za kmetijstvo, prehrano in gozdarstvo (www.politicheagricole.it), kjer izberete „Qualità“ (v zgornjem desnem kotu zaslona), nato „Prodotti DOP IGP STG“ (na levi strani zaslona) in nazadnje „Disciplinari di Produzione all’esame dell’UE“.

(1) UL L 343, 14.12.2012, str. 1.